Tarybos sprendimas
2000 m. lapkričio 7 d.
dėl Europos bendrijos prisijungimo prie Jungtinių Tautų Europos ekonominės komisijos reglamento Nr. 67 dėl specialios suskystintomis dujomis varomų motorinių transporto priemonių įrangos patvirtinimo
(2000/710/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį,
atsižvelgdama į 1997 m. lapkričio 27 d. Tarybos sprendimą 97/836/EB dėl Europos bendrijos prisijungimo prie Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų ("Pataisytas 1958 m. susitarimas") [1], ypač į jo 3 straipsnio 3 dalį ir 4 straipsnio 2 dalies antrą įtrauką,
atsižvelgdama į Komisijos pasiūlymą,
atsižvelgdama į Europos Parlamento pritarimą [2],
kadangi:
(1) Pataisyta Reglamento Nr. 67 dėl suskystintomis dujomis varomų motorinių transporto priemonių specialios įrangos patvirtinimo redakcija Susitariančiųjų Šalių tarpusavio prekyboje motorinėmis transporto priemonėmis pašalins technines kliūtis, susijusias su tokiose motorinėse transporto priemonėse įrengta specialia įranga. Suvienodinti to reglamento reikalavimai užtikrins aukštą saugos ir aplinkos apsaugos lygį.
(2) Susitariančiosioms Šalims buvo pranešta apie Reglamento Nr. 67 pataisytą redakciją, kuri įsigalios visose Susitariančiosiose Šalyse, kurios nepareiškė jokio prieštaravimo, joje nurodytą datą (datomis) reglamento, pridedamo prie Pataisyto 1958 m. susitarimo, forma.
(3) Reglamentas Nr. 67 turėtų būti įtrauktas į transporto priemonių tvirtinimo sistemą ir tokiu būdu turėtų papildyti šiuo metu galiojančius Bendrijos teisės aktus,
NUSPRENDĖ:
Vienintelis straipsnis
Europos bendrija prisijungia prie Jungtinių Tautų Europos ekonominės komisijos reglamento Nr. 67 dėl specialios suskystintomis dujomis varomų motorinių transporto priemonių įrangos patvirtinimo, iš dalies pakeisto ir pranešto Susitariančiosioms Šalims, jei priemonė ar pataisa įsigalioja tą dieną (dienomis), kuri yra jame nurodyta.
Priimta Briuselyje, 2000 m. lapkričio 7 d.